สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 4-อาทิตย์ที่ 6 กันยายน พ.ศ. 2558
4 ก.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 4-อาทิตย์ที่ 6 กันยายน พ.ศ. 2558
*****ดัชนีหุ้นไทยปิดตลาดวานนี้บวกต่อได้อีก สะท้อนความเชื่อมั่นของนักลงทุนที่เริ่มกลับมา รวมถึงมาตรการกระตุ้นเศรษฐกิจที่ลงไปช่วยรากหญ้า ธุรกิจเอสเอ็มอี และการเร่งโครงการลงทุนพื้นฐานขนาดใหญ่ โดยเฉพาะด้านขนส่ง ก็ต้องคิดเร็ว ทำให้เร็วแบบนี้แหละ เพราะยิ่งทำช้า ชาติก็ยิ่งพัง เดินหน้าตกเหวได้
******หุ้น AUCT วันก่อนหน้านี้ขึ้นไปชนซิลลิ่ง  หรือบวกกว่า 30% ทำยังกับจะเข้าร่วมประมูล 4 จี ซะอย่างนั้น ทั้งที่รับปัจจัยบวกจากการปลดล็อกรถยนต์คันแรกจากเดิมห้ามขายก่อน 5 ปี มาเหลือ 3 ปี ซึ่งจะทำให้ตลาดรถยนต์คึกคักมากขึ้น ส่วนวานนี้ ขายทำกำไรหุ้น AUCT กันออกมา ลงมา 1 บาท  หรือกว่า 8% ก็เป็นเรื่องปกติกันล่ะ เมื่อมีกำไรก็ต้องขายกันก่อน ไม่รู้ว่าเจ้าจะออกวันไหนด้วย
******หุ้น JAS ทำเสียวแปล๊บอีกแล้ว ก่อนปิดตลาดขึ้นๆ ลงๆ บวก-ลบ สลับกันไป แต่ก็เด้งมาอยู่แดนบวกได้ ทำให้ในช่วง 1 สัปดาห์ ราคาพุ่งขึ้นมาแล้ว 11-12% มูลค่าการซื้อขายวานนี้มาอันดับแรกเลย หุ้นตัวนี้สิ รับข่าวดีเรื่อง 4 จี เต็ม เพราะเจ้าตัวยืนยันมีความพร้อมสุดๆ ทั้งกำลังเงิน และการให้บริการ
*******หุ้น AOT รีบาวด์รอบนี้ถือว่ามาเร็วเกินคาด เพราะจากเดิมคาดกันว่า หุ้นจะดีดกลับมาที่ราคาก่อนวันเหตุระเบิดราชประสงค์ ต้องใช้เวลากว่า 1 ถึง 1 เดือนครึ่งกันเลย แต่นี่ใช้เวลาเพียง 15 วันราคาก็กลับมาแล้ว หลังจากรัฐบาล คสช.ออกมาเย้วๆ ว่า การท่องเที่ยวกลับเข้าสู่ภาวะปกติ จึงคาดว่านักท่องเที่ยวจะเข้ามาในประเทศไทยในปีนี้ได้ตามเป้า 29 ล้านบาทแน่นอน จะว่าไปแล้ว รัฐบาล คสช.นี่เริ่มทำงานพีอาร์เป็นแล้วนะ
********บล.บัวหลวง (BLS) จะเสนอขายใบสำคัญแสดงสิทธิอนุพันธ์ (DW) จำนวน 8 หลักทรัพย์ อ้างอิง บมจ.แอดวานซ์ อินโฟร์ เซอร์วิส(ADVANC), บมจ.ท่าอากาศยานไทย(AOT), บมจ.อินทัช โฮลดิ้งส์(INTUCH) และบมจ.ไออาร์พีซี(IRPC) โดยจะทำการซื้อวันแรกในตลาดหลักทรัพย์ฯในวันที่ 10 กันยายน 2558 นี้
*******หุ้นกลุ่มน้ำมัน กลุ่มธนาคาร วันไหนต่างขาชาติขายก็ปรับลง แต่รายย่อยรู้ทัน ส่วนใหญ่ชิงออกก่อน งานนี้ไม่ได้แอ้มง่ายเหมือนก่อนหน้านี้ แตะหากต่างชาติยังทิ้งมากๆ รายย่อยผสมกับกองทุนก็จะค่อยๆ คลานกับพื้นเข้าไปรับแบบเงียบๆ ช่วงปลายปีที่ผ่านมาโอกาสฝรั่งที่เข้ามาลงทุนข่าวว่า น้ำตาร่วงกลับบ้านไปเยอะนะ
*******PTTGC ปิดบวกขึ้นส่วน XD ซะเลย ผลตอบแทนเงินปันผลสูงซะด้วย 4.18% รับไปเลยสองเด้ง ส่วนหุ้นไทยพาณิชย์ SCB ก็ขึ้น XD เช่นกัน ปิดตลาดราคาเสมอตัวได้ แต่ราคาปัจจุบันก็ยังถือว่ามีอัพไซด์อยู่เยอะ และต้นเดือนตุลาคม ก็จะประกาศผลประกอบการไตรมาส 3 แล้ว โบรกฯ บางแห่งเริ่มคีย์ตัวเลขกำไรออกมา ดูแล้วก็สวยอยู่ คงได้เข้ามาเก็งกำไรกันอีกรอบ ส่วนหุ้น KBANK และ BBL จะขึ้น XD กันในวันที่ 8 กันยายนนี้ หรือวันอังคารหน้า วันนี้ก็น่าจะไล่ราคากันอีก
********บมจ.เอฟดับบลิวดี ประกันชีวิตแต่งตั้งผู้บริหารระดับสูง สายงานตัวแทน และสายงานฝึกอบรม มร.โจฮาน เรดเมเกอร์ รับตำแหน่ง ประธานเจ้าหน้าที่ สายงานตัวแทน (เดิมตำแหน่ง ประธานเจ้าหน้าที่ สายงานฝึกอบรม) และนายวิชัย บัวสัมฤทธิ์ รับตำแหน่ง ประธานเจ้าหน้าที่ สายงานฝึกอบรม (เดิมตำแหน่ง ประธานเจ้าหน้าที่ สายงานตัวแทน) โดยมีผลตั้งแต่วันที่ 1 กันยายนที่ผ่านมา สำหรับเอฟดับบลิวดีฯ นั้น เดิมก็คือ ไอเอ็นจีประกันชีวิตของกลุ่มไอเอ็นจี
******* บริษัทหลักทรัพย์จัดการกองทุนรวม บัวหลวง แจ้งว่าวันศุกร์ที่ 11 ก.ย.นี้ เป็นวันเลือกตั้งภายในประเทศสิงคโปร์ ซึ่งทางการประกาศให้เป็นวันหยุดทำการเพิ่ม 1 วัน ดังนั้น บริษัทจึงขอแจ้งวันหยุดทำการซื้อ/ขายคืน/สับเปลี่ยนหน่วยลงทุนเพิ่มเติมของกองทุน BGOLD และ BGOLDRMF ให้ผู้ถือหน่วยลงทุนเพื่อให้รับทราบ*****
 